Lokalene til Norges Rederiforbund i Oslo.
Inngangspartiet Norges Rederiforbund i Oslo, med bronsedører og relieffer av Asbjørg Borgfelt.
**Norges Rederiforbund** er en arbeidsgiver- og interesseorganisasjon for norske rederier og offshoreselskap. Rederiforbundets 130 medlemmer har 1 800 skip og rigger verden over, og sysselsetter om lag 50 000 sjøfolk og offshorearbeidere fra omkring 50 forskjellige nasjoner. 

Organisasjonen holder til i det prisbelønte bygget Redernes hus i Rådhusgata 25 i Oslo. Harald Solberg er administrerende direktør og Synnøve Seglem er president (valgt for perioden 2022–2024).

Historie
--------

Organisasjonen ble stiftet 15. september 1909 i Kristiania, under navnet Norges Rederforbund, og skiftet til sitt nåværende navn i 1984. Forbundets første president var Christian Michelsen. Organisasjonen spilte en viktig rolle i forhandling av fraktavtaler med Storbritannia under første verdenskrig og andre verdenskrig og flere av forbundets medlemmer var drivende i organiseringen av Nortraship.

Virksomhet
----------

Forbundets viktigste arbeidsområder er nasjonal og internasjonal næringspolitikk, arbeidsgiverspørsmål, kompetanse og rekruttering, miljø og innovasjon samt sikkerhet til sjøs. Rederiforbundets virksomhet skjer i nær kontakt med næringen. Organisasjonen ledes av medlemsvalgte styrer og råd og en viktig del av virksomheten skjer gjennom grupper og utvalg.

Medlemsbedriftene er representert i seks grupper: Deep Sea, Short Sea, Gruppe for undervannsentreprenører (GUE), Gruppe for offshoreentreprenører (GOE) og Gruppe for offshore service selskap (GOS) og Gruppe for Offshorevind (GOV). Rederiforbundet har tette bånd til Den Norske Krigsforsikring for Skib, som holder til i samme kontorbygning og som har vært en viktig økonomisk støtte gjennom mange tiår.

Norge er verdens fjerde største skipsfartsnasjon i 2019 målt i flåteverdi. Den norskkontrollerte utenriksflåten teller 1804 skip per 1. januar 2020.

Norges maritime næring er en global kompetansenæring med en sterk posisjon i markeder over hele verden.[] Norges ledende posisjon i næringen er skapt gjennom kontinuerlig innovasjon og fornyelse.[]

Miljø og klima
--------------

Rederiforbundet har store ambisjoner i klimaarbeidet og jobber aktivt for strenge globale miljøkrav for skipsfarten. Norges Rederiforbund har siden 2014 hatt en offensiv og ambisiøs nullvisjon og målet er at norsk skipsfart og offshore entreprenørvirksomhet ikke skal ha miljøskadelige utslipp til sjø eller luft.

I 2020 lanserte Rederiforbundet en ny klimastrategi der det står "Skipsfarten står for 2,2 % av de globale klimagassutslippene. Nå vil norske rederier gå foran og ta lederskap i kampen mot klimautfordringene. Innen 2050 er målet at hele den norske flåten skal være klimanøytral".

Arbeidsgiverorganisasjon
------------------------

Som arbeidsgiverorganisasjon er Norges Rederiforbund ansvarlig for lønnsforhandlinger og etablering av tariffavtaler for norske og utenlandske sjøfolk på skip registrert i Norsk internasjonalt skipsregister (NIS) og NOR, og for offshorevirksomheten. Forbundet ivaretar medlemmenes arbeidsgiverforhold også gjennom kontakt og påvirkning av norske og utenlandske myndigheter, og deltar i internasjonale organisasjoner som EU, ILO og IMO.

Internasjonalt samarbeid
------------------------

Den norske maritime næringen er global, med sterke posisjoner i markeder verden rundt. Norge er fortsatt en av verdens største skipsfartsnasjoner, og en av svært få med et komplett maritimt miljø. Maritim næring er Norges nest største eksportnæring og hadde en samlet verdiskaping i 2017 på nærmere 140 milliarder kroner og 90 000 personer sysselsatt i Norge.

Foruten å samarbeide med de norske maritime skolene, fra videregående til høyere nivå, drives det også flere aktiviteter internasjonalt for å sikre tilgang og kvalitet på utenlandske mannskaper og offiserer som tjenestegjør på norskkontrollerte skip. Alle potensielle rekrutteringsland vurderes, og de viktigste landene i dag er Filippinene, Kina og Russland. Her har Norges Rederiforbund aktiviteter av forskjellig grad.

Presidenter
-----------

* 1909–1912 – Christian Michelsen, fung. president Anton Fredrik Klaveness
* 1913–1915 – Gunnar Knudsen
* 1916–1918 – Ambortius Olsen Lindvig
* 1919–1921 – Thomas Fearnley
* 1922–1924 – Gustav Henriksen
* 1925–1927 – Hans Westfal–Larsen
* 1928–1930 – Hakon Magne Wrangell
* 1931–1933 – Arthur Herwich Mathiesen
* 1934–1936 – Fredrik Odfjell
* 1937–1939 – Christian Wegner Haaland
* 1940–1942 – Arne Bjørn-Hansen
* 1943–1945
* 1945–1947 – Klaus Wiese-Hansen
* 1948–1950 – Thomas S. Falck
* 1951–1953 – Ole Bergesen
* 1954–1956 – Lars Usterud-Svendsen
* 1957–1959 – Halfdan Kuhnle jr.
* 1960–1961 – Jørgen Jahre
* 1962–1963 – Nils Astrup
* 1964–1965 – Marius Lundegaard
* 1966–1967 – Knut Helmer Staubo
* 1968–1969 – Johan Steen Horn
* 1970–1971 – Thomas Chr. Haaland
* 1972–1973 – Dag Klaveness
* 1974–1975 – Halfdan Ditlev–Simonsen jr.
* 1976–1977 – Charles R. Bergesen
* 1978–1979 – Niels Werring jr.
* 1980-1981 – Fridtjof Lorentzen
* 1982-1983 – Atle Jebsen
* 1984–1985 – Wollert August Hvide
* 1986–1988 – Peter T. Smedvig
* 1988–1989 – Nils Jørgen Astrup
* 1990–1992 – Jens Ulltveit–Moe
* 1992–1994 – Rolf Westfal–Larsen
* 1994–1996 – Westye Høegh
* 1996–1998 – Per Sævik
* 1998–2000 – Bjørn Sjaastad
* 2000–2002 – Leif Terje Løddesøl
* 2002–2004 – Terje J. K. Andersen
* 2004–2006 – Johan G. Hvide
* 2006–2008 – Trygve Seglem
* 2008–2010 – Elisabeth Grieg
* 2010–2012 – Thor Jørgen Guttormsen
* 2012–2014 – Trond Kleivdal
* 2014–2016 – Lars Peder Solstad
* 2016–2018 – Hans Olav Lindal
* 2018–2020 – Lasse Kristoffersen
* 2020–2022 – Paul–Christian Rieber
* 2022–2024 – Synnøve Seglem

Referanser
----------

1. ↑  Bruun, Ole Daniel (1933-2014) (1999). *Arkitektur i Oslo: en veiviser til byens bygningsmiljø*. Oslo: Kunnskapsforl. s. 171. ISBN 8257309486.
2. ↑  «Styringsstruktur». Norges Rederiforbund. Besøkt 20. februar 2023.
3. ↑  Historie En reise i Rederiforbundets historie Arkivert 1. juni 2013 hos Wayback Machine. Norges Rederiforbund, besøkt 2010-10-09, «ut innbydelse til sine kolleger om å etablere Norges Rederforbund. Etter at det var sikret tilslutning fra halvparten av landets tonnasje, ble det innkalt til konstituerende møte 15. september 1909 på Kristiania Internasjonale Sjømandshjem – som forunderlig nok lå i Rådhusgaten 25.[…] Den formelle sammenslutning fant sted ved inngangen til 1984 under navnet Norges Rederiforbund. Samtidig ble arbeidsgiveravdelingene slått sammen til Arbeidsgiverforeningen for Skip og Offshorefartøyer (ASO).»
4. ↑  «Statistics and key figures». *Norges Rederiforbund* **(norsk)**. Besøkt 24. september 2020.
5. ↑  «Miljø og klima». *Norges Rederiforbund* **(norsk)**. Besøkt 24. september 2020.

Eksterne lenker
---------------

* (no) Offisielt nettsted Rediger på Wikidata
* (no) Norges Rederiforbund på Twitter Rediger på Wikidata

* (no) Norges Rederiforbund på Facebook Rediger på Wikidata

* (no) Norges Rederiforbund på Instagram Rediger på Wikidata

* Norges Rederiforbund på LinkedIn Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** ISNI **·** Brønnøysundregistrene
 |